Sima (speváčka)

Simona Hégerová, umeleckým menom Sima, štylizované ako SIMA (* 30. apríl 1996, Trnava) je slovenská speváčka, označovaná aj ako raperka. Osobne o sebe tvrdí, že nie je raperkou, skôr rapujúcou speváčkou. Je známa zo speváckej šou "Hlas Česko Slovenska", avšak do širšieho povedomia sa dostala až v roku 2015 vďaka projektu Podzemgang, kedy ju na scénu uviedol raper Ego. Vydala štyri štúdiové albumy, tri EP a viac než 50 videoklipov. Medzi jej najväčšie hity patria piesne „Spolu“, „Pod vodou“, Tvoje ruže“ či „Femina“. Má na konte spolupráce s Egom, Separom, Kalim, Benom Cristovaom či skupinami Kontrafakt a Nerieš.
Svoju kariéru si buduje výlučne na internete. Dokázala sa presadiť aj bez hranosti v rádiách, keďže v roku 2022 sa dlhodobo držala na vrchole v rebríčkoch streamovacích služieb ako najstreamovanejšia slovenská interpretka. S približne 385-tisíc vypočutiami mesačne na Spotify predbieha aj najetablovanejšie mená. Po ôsmich rokoch kariéry sa v roku 2022 dostala na billboard na námestí Times Square v New Yorku v rámci kampane EQUAL streamovacej služby Spotify. Prestížne umiestnenie sa jej podarilo ako druhej slovenskej interpretke.
Za výrazné úspechy podľa vlastných slov vďačí vlastnej ambicióznosti a producentskej spolupráci s vlastným partnerom Tomášom Gajlíkom. Texty k piesňam si píše výlučne sama. Vo svojich piesňach spieva nielen o láske, citoch a jej živote. Sima svojou tvorbou podporuje hlavne iné ženy a snaží sa ich motivovať. Takisto si viacero svojich videoklipov sama režírovala i strihala. Okrem toho vymýšľa koncept svojich šou, choreografie a navrhuje vlastný „merch“. Vďaka svojej osobnej značke dnes zamestnáva na plný úväzok jedenásť ľudí.
Jej videoklipy na YouTube dosahujú hranicu niekoľko milónov pozretí a ihneď po vydaní obsadzujú popredné priečky slovenského rebríčka YouTube trending. Jej YouTube kanál má doposiaľ viac ako 424 miliónov pozretí. Jej najúspešnejší videoklip „Spolu“ má doposiaľ viac ako 38 miliónov pozretí a okrem detskej tvorby je piatym najsledovanejším slovenským videoklipom na platforme. Za rok 2020 vyhodnotil YouTube videoklip „Toto leto“ za najpopulárnejšie hudobné video na slovenskom YouTube.
Vrátane charitatívnych a firemných akcií ročne odohrá osemdesiat až sto koncertov po celom Slovensku a Česku.
Životopis.
Raný život a televízne súťaže.
Simona Hégerová sa narodila a vyrastala v Trnave. V deviatich rokoch začala navštevovať Základnú umeleckú školu Mikuláša Schneidera Trnavského v Trnave, kde sa začala venovať spevu. Na hodiny spevu sa prihlásila sama z vlastnej iniciatívy a poctivo trénovala šesť až osem hodín denne. Študovala na Strednej priemyselnej škole dopravnej v Trnave.
V trinástich rokoch vystupovala v "Mini Talent Show" vysielanej na STV, kde sa dostala medzi najlepších dvanásť účastníkov. Relácie sa zúčastnila spolu so svojou sestrou Barborou.
V roku 2012 sa v šestnástich rokoch zúčastnila prvej série speváckej súťaže "Hlas Česko Slovenska", českej a slovenskej verzie formátu "The Voice". Spievala pieseň „Mama Do (Uh Oh, Uh Oh)“ od Pixie Lott a získala súhlas troch zo štyroch porotcov. Postúpila do finálovej dvadsaťštvorky a pripojila sa k tímu Dary Rolins. Zo súťaže bola vyradená v deň svojich sedemnástych narodenín.
Ten istý rok po skončení v súťaži vydala debutový singel s názvom „Over You“.
Práve vďaka televíznym sútažiam spoznala jedného z vokalistov, ktorý ju pozval ako hosť na koncert jeho kapely v Trnave. Spolu zahrali dve skladby. Po tomto koncerte ju oslovil Tomáš Gajlík, ktorý v kapele hral na klavíri. Ocenil farbu jej hlasu a to, ako cíti hudbu a pozval ju do štúdia na nahrávanie.
Začiatky kariéry a album "Femina".
O tri roky po skončení súťaže ju uviedol raper Ego na scénu vďaka úspešnému projektu Podzemgang, ktorý založil na podporu začínajúcich interpretov. Do Podzemgangu sa dostala náhodou. Stretla sa s Egom v štúdiu, kde si vypočul hudbu k skladbe „On je len kamarát“ a opýtal sa na tému skladby. Sima mu porozprávala príbeh k piesni. Potom, ako jej Ego pomohol s otextovaním piesne, začala nahrávať. Za pár dní ju kontaktoval, že má prísť do štúdia. Pustil jej skladbu „On je len kamarát“ s jeho rapovou slohou. Na to jej Ego predstavil pripravovaný projekt Podzemgang a ponúkol jej túto pieseň zahrnúť na album. Videoklip v tom čase s takmer štyrmi miliónmi zhliadnutí dal speváčke pred ostatnými členmi Podzemgangu značný náskok. Videoklip je z neznámych dôvodov odstránený z YouTube kanálu Podzemgang.
8. decembra 2017 vyšiel jej debutový album "Femina", ktorý sa dostal na druhé miesto v rebríčku najpredávanejších albumov na Slovensku.
Albumy "Podla seba" a "Bombím".
16. decembra 2018 vyšiel jej druhý album "Podla seba". V rebríčku najpredávanejších albumov na Slovensku sa umiestnil na treťom mieste.
V roku 2019 nasledoval tretí album s názvom "Bombím".
EP "OMG" a "Story".
V roku 2020 vyšlo EP "OMG", ktoré získalo ocenenie EP roka v Ruka Hore Awards. Ďalší rok nasledovalo EP "Story".
Album "Masterpiece" a súčasnosť.
V roku 2022 sa dlhodobo držala na vrchole v rebríčkoch streamovacích služieb ako najstreamovanejšia slovenská interpretka.
V júli 2022 sa objavila na najvýznamnejšom billboarde na newyorskom námestí Times Square. Za reklamou stojí streamovacia služba Spotify, ktorá v rámci kampane EQUAL bojuje za rovnaké podmienky mužov a žien v hudobnom priemysle. Sima stala totiž ambasádorkou mesiaca a tvárou playlistu Spotify EQUAL CZ&amp;SK.
20. novembra 2022 vyšiel štvrtý štúdiový album "Masterpiece". Ako jej prvý album dosiahol vrchol rebríčka najpredávanejších albumov na Slovensku.
V auguste 2023 nadviazala spoluprácu s čerpacou stanicou OMV, ktorá jej dala príležitosť vytvoriť si vlastný gastroprodukt, ktorým bola takzvaná „Vážna bábovka“.
V septembri 2023 oznámila prípravu svojho najväčšieho životného koncertu, ktorý je plánovaný na 13. septembra 2025 na Štadióne v rodnej Trnave s kapacitou takmer 27-tisíc ľudí. Predaj lístkov mal odštartovať presne rok pred koncertom – 13. septembra 2024, ale napokon bol dátum posunutý na 15. septembra 2024. V symbolický dátum 13. septembra 2024 odohrala v Mestkej hale v Trnave posledný koncert pred budúcoročným koncertom a zároveň ročnou koncertnou pauzou. Vstupenky boli v predaji za symbolickú cenu od 3–5 eur.
Vo februári – marci 2024 sa uskutočnilo jej turné "BEJBY TOUR on heels" so šiestimi zastávkami na Slovensku a v Česku. V júli – auguste sa uskutočnilo jeho druhé pokračovanie s názvom "BEJBY TOUR Summer on heels", v rámci ktorého sa predstavila v deviatich slovenských mestách.
V marci vyšiel jej najnovší singel „Tvoje ruže“.
V máji sa stala tvárou tohtoročnej obálky výberu rebríčka „30 pod 30“ prestížneho magazínu Forbes Slovensko, ktorý zverejňuje rebríček 30 najúspešnejších Slovákov a Sloveniek mladších ako 30 rokov.
V júli opäť spolupracovala s raperom P.A.T.. Ich spoločný singel „Továreň na peniaze“ sa vyšplhal v priebehu niekoľkých hodín po zverejnení na vrchol rebríčka slovenských Youtube trendov.
Takisto už takmer dva roky intenzívne pracuje na svojej vlastnej značke parfumu pre ženy, ktorý mal byť predstavený na jeseň 2024.
Osobný život.
Od roku 2014 tvorí pár s Tomášom Gajlíkom, známym pod pseudonymom Gajlo, ktorý je zároveň jej dvorným producentom a manažérom.
Nominácie a ocenenia.
SOWA Social Awards Slovakia
Ceny SOZA
Hudobné ceny rádia Europa 2